b'\n_START_ARTICLE_\nDanilo Majaron\n_START_SECTION_\n\xc5\xbdivljenjepis\n_START_PARAGRAPH_\nDanilo Majaron, brat pripovednika Antona Majarona, je leta 1878 kon\xc4\x8dal gimnazijo kot gojenec ljubljanskega Alojzijevi\xc5\xa1\xc4\x8da, nato nekaj \xc4\x8dasa v Ljubljani \xc5\xa1tudiral bogoslovje in na Dunaju leta 1888 doktoriral iz prava._NEWLINE_V odvetni\xc5\xa1ki praksi je bil od novembra 1887 do 31. decembra 1892 ter od srede aprila do konca junija 1894 pri dr. Ivanu Tav\xc4\x8darju v Ljubljani in od julija 1893 do 16. aprila 1894 pri dr. Klementu Seshunu na Dunaju. Tukaj je opravil tudi sodno prakso. Odvetni\xc5\xa1ki izpit je opravi 13. marca 1894 na Dunaju. Po kon\xc4\x8dani praksi je v Ljubljani odprl odvetni\xc5\xa1ko pisarno. Majaron se je \xc5\xbee zgodaj posvetil literaturi, vendar je bilo njegovo zanimanje najprej usmerjeno v leposlovno, potem v literarno zgodovino in nazadnje v politi\xc4\x8dno smer. Zanimala sta ga delavsko in socialno vpra\xc5\xa1anje. Leta 1895 je bil izvoljen za de\xc5\xbeelnega poslanca za Idrijo. Zavzemal se je za bolj\xc5\xa1i socialni polo\xc5\xbeaj rudarjev in pripomogel k ustanovitvi realke. Bil je predsednik Dru\xc5\xa1tva Pravnik (24 let), ve\xc4\x8dino \xc4\x8dasa tud iurednik Slovenskega pravnika ter 30 let predsednik Odvetni\xc5\xa1ke zbornice v Ljubljani ter eden glavnih organizatorjev jugoslovanskih pravni\xc5\xa1kih kongresov. Bil je tudi sodelavec \xc4\x8dasnika Slovenski narod. Pisal je o politiki, pravu in kulturi ter se zavzemal za ustanovitev slovesnke univerze v Ljubljani in po letu 1918 vodil priprave za njeno uresni\xc4\x8ditev. Zaradi teh zaslug mu Univerza v Ljubljani je kot prvemu leta 1929 podelila naslov \xc4\x8dastnega doktorja.'